Igehirdetések kegyelemről, szeretetről és a gyülekezeti egységről II.
Te mivel dicsekedsz?
1Kor 1,18-2,16
Lekció: Zsolt 115,1-18
A múlt alkalommal a kereszt üzenetéről beszéltünk. Mint láttuk, a kereszt a teljes magány és isteni elhagyatottság színtere. Isten ott Jézust bűnné tette értünk, rávetette, neki tulajdonította a mi bűneinket, hogy mi megmenekülhessünk. Őt hagyta el, Őrá öntötte ki haragját, hogy ne mi szenvedjük el a pokol kárhozatát. Ez a kereszt üzenete, a keresztyénség örömhíre és alapja. Most pedig arról lesz szó, hogy ebből az üzenetből mi minden következik. 
Nem nehéz meghatározni a fő gondolatot, a leggyakrabban előforduló szót a mostani igerészben – ez a bölcsesség. Az is világos, hogy Pál kétfajta bölcsességről beszél. Van a világ bölcsessége és van Isten bölcsessége. Isten bölcsessége a keresztről való beszéd – ám ez bolondság a világ szemében (1,18). Ugyanakkor a világ bölcsessége hasonlóan bolondság Isten szemében (1,20) Pál tehát világossá akarja tenni számunkra, hogy e kétfajta bölcsesség teljes ellentmondásban áll egymással. Két gyökeresen eltérő világnézet és gondolkodásmód. Nincs bennük közös. A világ szemében a keresztyénség bolondság – és ezt nyugodtan vehetjük szó szerint: a kereszt üzenete értelmetlen, bugyuta, nevetséges, zavaros a világ szemében. Miért? – kérdezed. Ezt fogjuk megvizsgálni legelőször.
Ám elöljáróban még egy fontos gondolat. Amikor azt mondja Pál, hogy Isten bolondsággá tette a világ bölcsességét (1,20) vagy később azt, hogy a világ bölcsessége bolondság Isten előtt (3,14), akkor Pál itt nem anti-intellektualizmusra, a képzés, tudás, tudományok, világi iskolák megvetésére szólít fel. Ez semmiképpen sem felszólítás arra, hogy vessük meg vagy hagyjuk abba a tanulást. Sőt, a Szentírás maga számtalan helyen dicséri a tudást és bölcsességet: „Mert jobb a bölcsesség a drágagyöngyöknél, és semmiféle gyönyörűség sem lehet ezzel egyenlő.” (Péld 8,11) Éppen ezért a reformáció egyházai nagyon fontosnak tartották az oktatást: nemcsak a lelkészképzésben, hanem a reformátorok iskolákat alapítottak, hogy képezzék a fiatalokat. Pál és Isten valami más ellen emeli fel a szavát. A világ bölcsessége – szembeállítva Isten bölcsességével – azt a gondolkodásmódot testesíti meg, amely teljesen figyelmen kívül hagyja Istent. Amely az emberből indul ki, és az emberben végződik: amely középpontjába az embert helyezi, az emberi értelmet dicsőíti. Ez a fajta bölcsesség bolondság Isten előtt. Erről mondja Jakab azt, hogy „ez a bölcsesség nem felülről jön, hanem földi, testi és ördögi.” (Jak 3,15) Tehát a fő probléma az, ha azt gondoljuk, lehetünk Isten nélkül bölcsek: bölcsek úgy, hogy nem szorulunk Krisztusra. De visszatérve a kérdésünkhöz: miért olyan botránkoztató bolondság a kereszt? Nyolc érvet adhatunk erre.
1. Miért bolondság a kereszt a világ szemében?

I. Mert az ember kudarcát mutatja (1,21).  „21Mert miután az Isten bölcsességében nem ismerte meg a világ a bölcsesség által Istent, tetszett Istennek, hogy az igehirdetés bolondsága által üdvözítse a hívőket.” A kereszt üzenete bolondság az embernek, hiszen saját kudarcát mutatja: „a világ nem ismerte meg bölcsesség által az Istent.” Az evangélium nem a mi eszünk, gondolkodásunk, kutatásunk eredménye. Nem mi találtuk ki, se nem találtuk fel, se nem találtuk meg. Az evangéliumot nem az ember évtizedes vagy -százados erőfeszítése hozta felszínre. Hanem az evangélium Istentől származik. Ő közli velünk az igehirdetés egyszerűségén keresztül. Amit tennünk kell vele, az megalázóan egyszerű: a hallottakat csupán hit által el kell fogadni. A világ bölcsessége által nem tudta megismerni Istent, de Isten ilyen egyszerű módon nekünk adta az üzenetet. Ha nem adta volna, semmire se jutnánk.
II. Mert botránkoztató (1,22-23). „22Mert egyfelől a zsidók jelt kérnek… 23mi pedig a megfeszített Krisztust prédikáljuk, aki a zsidóknak ugyan botránkozás…” Az evangélium botránkoztató a vallásos embernek. A zsidók a győzelmes, hódító, felszabadító Messiást várták, és mit kaptak? Egy szenvedő, kereszten átokként függő szolgát. Ki képzelte volna, hogy Isten dicsőséges, örök Fia gonosztevőként kivégezve, a városon kívül leli halálát? Hasonlóan a keresztyénség teljes romlottságról, Isten kegyelméről, önmegtagadásról, szenvedésről szóló tanítása botránkoztató az embereknek, akik jónak hiszik magukat.
III. Mert értelmetlen (1,22-23). „22…másfelől a görögök bölcsességet keresnek. 23Mi pedig a megfeszített Krisztust prédikáljuk, aki … a pogányoknak pedig bolondság.” A görögök a bölcsességet keresték. Szétválasztották a testet és lelket: a testet alacsonyabb rendűnek, mulandónak, fertőzöttnek tartották, egyfajta szükséges rossznak. A lélek volt a magasabb rendű, az örök. Számukra az, hogy Isten megjelent testben, vagy hogy a test feltámadhat és az örökkévalóságban testünk lesz: bolondság (ApCsel 17,32). Értelmetlen volt, ami szerintük nem ad megoldást a problémákra. Ugyanígy értelmetlenség a testi ember számára az evangélium üzenete: az, hogy halottak vagyunk a bűnben, és csak Krisztus kereszten meghozott áldozata szabadíthat meg ettől. Egy ilyen embertől, egy kétezer éve kivégzett gonosztevőtől függ az örök boldogságom? Akkor nyerek üdvösséget, ha neki alárendelem az életem? Bolondság – mondják. Beszéltem egyszer egy férfivel, aki azt mondta, hogy a legfőbb baja a Szentírással az, hogy túl konkrét és speciális, hogy megoldás legyen az élet kérdésére. Tényleg az lenne a megoldás a bűnre, lelkiismeretre, örökkévalóságra, hogy Isten választ egy népet, akik közül megszületett 2000 éve valaki, aki tanít és meghal? Ez a megoldás a XXI. század embere számára? Ez túl konkrét – mondta ő. Bolondságnak tartotta.
IV. Mert erőtlen, gyenge (1,25). Hadd tegyünk ide még egy dolgot. Volt egy harmadik csoport is az ókori világban: a rómaiak. Ők az erőben hittek: a katonai, gazdasági, adminisztratív erőben. Ők mit láttak az evangéliumban? Azt, hogy Krisztus gyenge, erőtlen, a legszégyenteljesebb módon kivégzett gonosztevő volt. Szóra se érdemes. Számukra a kereszt üzenete erőtlen. Ezzel nem lehet előre jutni, érvényesülni a mai világban. Ez a felfogás többször előkerült a világtörténelemben, a legismertebb talán Friedrich Nietzsche interpretációja. Nietzsche lelkészcsaládból származott: édesapja, csakúgy mint sok anyai ágú rokona lelkész volt. Ám ahogy Nietzsche a keresztyén hitet tanulmányozta, megundorodott az üzenetétől. Számára Jézus egy rendkívül gyenge ember volt, aki szégyenteljes halált halt a kereszten, és minden törekvése kudarcba fulladt. A keresztyéneket alacsonyabb rendű embereknek tartotta, akik a szenvedést favorizálják, a gyengeséget, az önmegtagadást, a kegyelmet – és megvetik a gazdagságot, élvezeteket, tudást. Ahhoz, hogy erősek legyünk – mondta – meg kell szabadulnunk a keresztyénség gyengeséget támogató, bűntudatot keltő látásmódjától. Ugyanígy a modern ateisták is értelmetlen tehernek tartják a keresztyénséget, ami megakadályozza az embert, hogy teljes életet éljen. A kereszt üzenete túl gyenge és erőtlen.
V. Mert csak az elhívottaké (1,24). „24ámde maguknak az elhívottaknak, zsidóknak és görögöknek is Krisztus Isten ereje és Isten bölcsessége.” Az elhívás vagy kiválasztás egy újabb tanítása a keresztyénségnek, amely ingerli, hergeli a világot. Az ember felhábodornak és megvetik a keresztyénséget, amikor azt hallják, hogy saját erőnkből nem szerezhetjük meg, nem érdemelhetjük ki a hitet. Döbbenten hallják, hogy a hit „nem azé, aki akarja, nem is azé, aki fut, hanem a könyörülő Istené.” (Róm 9,16) 
VI. Mert Isten az egyszerűeket, gyengéket hívja el (1,26-28). „26Mert nézzétek csak a ti elhívatásotokat, testvéreim, hogy nem sokan vagytok bölcsek test szerint, nem sokan hatalmasok, nem sokan nemesek. 27Hanem a világ bolondjait választotta ki magának Isten, hogy megszégyenítse a bölcseket, és a világ erőtleneit választotta ki magának Isten, hogy megszégyenítse az erőseket, 28és a világ nemteleneit és megvetettjeit választotta ki magának Isten, és a semmiket, hogy a valamiket megsemmisítse.”  Szó sincs arról, hogy a szegénység, egyszerűség valami önmagában kedves dolog lenne Isten előtt – vagy, hogy az az okosság és gazdagság bűn lenne! Isten elhív magának embereket a gazdagok közül is, és sok szegény is elkárhozik. Mégis, sokan az első keresztyének vagy a mostani keresztyének közül erőtlenek, gyengék, szegények, problémásak – emiatt sokan a keresztyénséget mankónak tartják. A keresztyénséggel nem jár világi elismerés, kitüntetés, trombitaszó. Nem lesz híresebb vagy sikeresebb. Akkor hát nem bolondság keresztyénnek lenni?
VII. Mert gyenge hírnökök által jön (2,1-5). Sokszor a hírnökök sem teszik kívánatossá az evangéliumot a világ szemében. Pál azt mondja: „3És én erőtlenség, félelem és nagy rettegés közt jelentem meg nálatok. 4Beszédem és igehirdetésem nem a bölcsesség meggyőző beszéde volt, hanem lélek és erő felmutatása.” (2,3-4) Maga az apostol emlékezteti a korinthusiakat, hogy milyen erőtlen és gyenge volt korinthusi szolgálata kezdetén. Az igehirdetők közül csak kevesen vagyunk jó szónokok, vagy sikeres, szellemes, a világ szerint értékelt előadók. Többnyire gyengeségeink nyilvánvalók. Nincs csillogás – csak egyszerű lelkészek vagyunk. Don Carson, egy híres igehirdető írt egy könyvet az édesapja szolgálatáról, aminek azt a címet adta: „Egy közönséges lelkész emlékiratai”. Ebből olvasok fel egy naplóbejegyzést.
„Vasárnap, 1961. március 5. 6:50-kor keltem. Imádkoztam majd készültem. Prédikáltam (gyengén) a 2Kor 2-ből. Huszonnégyen voltak jelen. … Pihentem. Készültem. Este tizenkilencen voltak jelen. A Róm 1,1-17-ből prédikáltam (gyengén).” (82. old.)

A legtöbben ilyen egyszerű, esendő, gyenge igehirdetők vagyunk. Isten minket választott, hogy üzenetét hirdessük. Ha csak e hírvivőkre nézel, az evangélium és keresztyénség bolondságnak tűnik.
VIII. Mert csak a Szentlélek képes megértetni, kijelenteni nekünk (2,10-12.14). „11…Ugyanígy az Isten gondolatait sem ismeri senki, csak az Isten Lelke. … 14A nem lelki ember pedig nem fogadja el az Isten Lelkének dolgait, mert bolondságok neki, nem képes megérteni sem, mivel azt lelki módon kell megítélni.” A Szentlélek természetfeletti beavatkozása nélkül az evangélium értelmetlen bolondság. Ezért áldozzam fel kényelmem? Ezért tagadjam meg magam? Ezért hagyjam ott a világot? Ezekre a kérdésekre a hitetlen ember nem tud igennel felelni, csak ha a Szentlélek meglátja vele Krisztus minden felülmúló értékét. Ahogy Luther mondta: 
„A világi és külső dolgokban, amelyek a megélhetésre és a test fenntartására vonatkoznak, az ember ravasz, intelligens és aktív, de a lelki és isteni dolgokban, melyek a lélek üdvözítését érintik, az ember olyan, mint egy sóoszlop – mint Lót felesége. Igen, mint egy fatörzs vagy egy kő, mint egy élettelen szobor, amelynek se szeme, se szája nincs, nem érez semmit és szív nélküli, mindaddig, amíg a Szentlélek meg nem világosítja, újjá nem szüli és megtérést nem ad neki.”

2. De Isten mégis az igehirdetés bolondsága által üdvözíti a hívőket!
Joggal mondhatjuk tehát, hogy a kereszt üzenete bolondság a világnak. De Isten mégis ezt adta az üdvözítés eszközéül! (1,21b) Istennek tetszett, hogy az igehirdetés bolondsága által üdvözítse a hívőket. Az, ami bolondság a világnak, örömhír Isten gyermekeinek. Az evangélium az, hogy Isten a bűneiben halott emberiséget megmenti. Az embernek ebben nincs érdeme, semmi. Lelkileg olyan, mint a kő: nem képes megérteni Isten dolgait (1,21a; 2,14). Az, hogy élhet, azt teljes egészében Krisztusnak köszönheti. Annak a Krisztusnak, aki bolondsággá, botránkozássá, gyengeséggé vált a kereszten. Aki életével és halálával minket megvásárolt a kárhozattól.
Az evangélium ez: mi semmik vagyunk, de Krisztus mindenné lett: „29hogy senki ne dicsekedjék őelőtte. 30De általa ti a Krisztus Jézusban vagytok, aki Istentől bölcsességül, igazságul, szentségül és váltságul lett nekünk.” (1,29-30) Négy szót találunk itt: bölcsesség, igazság, szentség és váltság. Krisztus a mi bölcsességünk. Mivel az egész szakasz a kétféle (isteni vs. világi) bölcsességről szól, ezért nem véletlen, hogy Pál Krisztust először is, mint bölcsességet mutatja be. Ez, ami összefoglalja a másik hármat. Bölcsek, Isten szerint bölcsek egyedül Krisztuson keresztül lehetünk. Ha nem értettük meg Krisztus szerepét, ha nincs vele élő kapcsolatunk, akkor bolondok vagyunk az Úr szemében. Mit jelent, hogy Ő a mi bölcsességünk? Ezt mutatja meg a következő három kifejezés.
1. Bölcsek vagyunk, ha Krisztus az igazságunk. Ő az egyetlen, aki teljesen és tökéletesen megfelelt Isten törvényének. Bölcsek vagyunk, ha hisszük, hogy Őérte Isten előtt igazak lehetünk, azaz Isten mindenkinek teljes igazságot, tökéletességet tulajdonít Krisztusért, és csakis Őérte.
2. Bölcsek vagyunk, ha Krisztus a mi szentségünk. Krisztus nemcsak az Isten előtti helyzetünket változtatja meg, hanem minket magunkat is. Új szívet kaptunk (2,12), amely képes Isten szerint gondolkozni, és megérteni az Ő dolgait, és cselekedni azt. Akiben Krisztus Lelke lakik, egyre hasonlóbbá válik hozzá.
3. Bölcsek vagyunk, ha Krisztus a mi váltságunk. Bár a váltság, azaz a bűntől és haláltól való szabadulás az első, amit a keresztyén ember megtapasztal a megtérésekor, mégis a megváltásunk teljessé tételére kell a legtöbbet várnunk. Ez csak a feltámadáskor lesz teljesen a miénk (Róm 8,23). Ezt is egyedül Krisztusnak köszönhetjük.
Ez az evangélium, kedves budapesti gyülekezet. Ez mutatja Isten kegyelmét: bár semmik vagyunk, de Krisztustól, Krisztusért és Krisztusban mindent megkapunk!
3. Miért tetszett ez Istennek?
Már csak egy kérdésünk van hátra: miért kellett ennek így lennie? Miért tetszett Istennek, hogy az igehirdetés bolondságát válassza? Az igében két célt találunk. 
Először is a 29. versben azt olvassuk: „hogy senki ne dicsekedjék Őelőtte”. Isten azért rendelte a világ számára bolondságnak tűnő evangéliumot, hogy ez által megalázza, megszégyenítse, semmivé tegye az embert. Megmutassa, hogy magától nem lehet kedves Isten előtt, nem képes Istent keresni és megérteni. Az evangélium megfoszt minket minden büszkeségtől, önteltségtől, vállveregetéstől. 
Másodszor pedig: „aki dicsekszik, az az Úrban dicsekedjék.” (1,31) Isten nemcsak lerombol, hanem fel is épít. Ahelyett, hogy bárki magára lenne büszke, lássa meg: az Úrnak köszönhet mindent! A keresztyénség a megalázkodáson túl szól az örömről is. A keresztyén ember Krisztust értékeli, Vele dicsekszik, Benne nyugszik meg, Neki örül. Krisztus az egyetlen értékünk, ami igazán különbbé tesz – és így Isten kapja a dicsőséget. Istent magasztaljuk és dicsérjük, mert erre váltattunk meg.
Mit tanulhatunk mindebből?
4. Alázkodjunk meg Isten előtt! Egyénileg és gyülekezetileg. Mi az, amire Isten nélkül voltál büszke? Milyen ajándéka az Istennek, amiért nem adtál hálát? Értsd meg, hogy semmid sincs Isten előtt. Presbiteriánusként is semmi vagy. Ideje leszállni a magas lóról. Ideje undorító bűnként leszámolni mások lenézésével vagy gőgös kritizálásával.
5. Figyeljünk a hirdetett igére! Isten az igehirdetés bolondságát adja a mi üdvözítésünkre és megtartásunkra. Mennyire vesszük komolyan? Mennyire befolyásolja életünket a hirdetett vagy olvasott ige? Mit tehetsz, hogy komolyabban vedd és alkalmazd az igét?

6. Evangelizálj! Az evangélium Isten ereje. Mivel nem mi mentjük meg az embereket, hanem Isten a hirdetett igén keresztül, ezért egy feladatunk van: átadni az üzenetet. Tehát elsősorban ne arra törekedj, hogy téged kedveljenek az emberek, vagy felnézzenek rád, hanem arra, hogy Isten üzenetét hamisítatlanul, lekerekítetlenül átadd (1,17; 2,4-5). Nem te tartod meg hallgatóidat, hanem a kereszt üzenete. Egy legyen a célod: minél érthetőbben, logikusabban add át az evangéliumot. Ne az, hogy „lenyűgözd” hallgatóidat. Hanem arra, hogy értsék, amit mondasz, még ha „bolondul”, kínosan egyszerű is.
7. Imádkozz – az igehirdetésért és az evangelizálásodért! A gondolkozás helyes és Istentől való, de a Lélek nélkül semmit nem ér. Miközben gondolkodsz, hogyan lehetne a legjobban Isten üzenetét átadni, ne feledkezz meg, hogy a Lélekre szorulsz.
Kívánom, hogy az evangélium elvegyen tőlünk minden önhittséget, és töltse meg szívünket Krisztus iránti hálával. Mindezeket halva, mit mondasz: te kivel dicsekedsz? Ámen.

� � HYPERLINK "http://www.xrysostom.com/askthepastor/columns/0107.txt" �http://www.xrysostom.com/askthepastor/columns/0107.txt�  � HYPERLINK "http://www.gty.org/resources/sermons/90-322/why-we-believe-while-others-reject" �http://www.gty.org/resources/sermons/90-322/why-we-believe-while-others-reject�








1

